Kaci Kullmann Five er død

Lederen av Den norske Nobelkomité, Karin Cecilie «Kaci» Kullmann Five, er død. Den tidligere Høyre-lederen ble 65 år gammel.

Kaci Kullmann Five var Høyres første kvinnelige leder. Torstein Bøe / NTB scanpix

20. feb. 2017 09:00 Sist oppdatert 20. februar 2017

Kaci Kullmann Five var Høyres første kvinnelige leder. Torstein Bøe / NTB scanpix

– Det er med stor sorg Den norske Nobelkomite har mottatt meldingen om at Kaci Kullmann Five er gått bort, skriver Nobelkomiteen i en pressemelding.

Five fikk diagnosen brystkreft i 2014.

– Hun gjorde en formidabel innsats og vil bli dypt savnet. Som leder var hun engasjert, inkluderende og løsningsorientert, skriver komiteen videre.

Les mer om Fives liv: Statsråden og direktøren som ville ha mer tid til å være menneske.

Første kvinnelige leder for Høyre

Kaci Kullmann Five var Høyres og Unge Høyres første kvinnelige leder, og har vært både statsråd og konserndirektør.

Hun ble leder av Nobelkomiteen i mars 2015, etter å ha vært medlem siden 2003.

Etter å ha fått diagnosen brystkreft i 2014, var Five åpen om sykdommen året etter. Den gang var behandlingen vellykket, men i fjor høst ble den tidligere Høyre-lederen igjen syk. Dette førte til at hun i desember 2016 meldte avbud til fredsprisutdelingen.

Hun sovnet inn søndag.

– Det er usigelig trist at hun nå har måttet gi tapt for den sykdommen som rammet henne igjen i fjor høst og som gjorde at hun måtte melde avbud til fjorårets fredsprisarrangementer. Kaci Kullmann Five innehadde en rekke verv innenfor det norske og svenske nobelsystemet. Hun gjorde en formidabel innsats og vil bli dypt savnet, skriver nestleder Berit Reiss-Andersen og sekretær Olav Njølstad på vegne av Nobelkomiteen.

Nobels fredsprisvinner Aung San Suu Kyi (tv) og Kaci Kulmann Five i nobelkomiteen under markeringen i Rådhuset i Oslo i 2012. Åserud, Lise / NTB scanpix

Statsministeren: – Vi har mistet et sterkt og varmt menneske

Et sterkt og varmt menneske har gått bort, uttaler statsminister Erna Solberg (H).

– I går kveld fikk jeg den triste meldingen om at Kaci Kullmann Five har gått bort. Med henne har vi mistet et sterkt og varmt menneske og én av de mest markante og banebrytende, tidligere lederne i Høyre. Tankene mine går til Kacis nærmeste familie. Vi er mange i Høyre som tenker på dem nå, skriver statsministeren på Facebook.

Erna Solberg skriver at Five ble et forbilde for mange unge jenter både i og utenfor Høyre og at hun var en pioner i partiet.

– Jeg ble aktiv i Unge Høyre da Kaci var leder og hadde gleden av å jobbe med henne i Stortinget og partiets ledelse. Kaci hadde strålende energi, hun var svært kunnskapsrik og hun hadde stor omsorg for alle rundt seg. Et menneske med et klart hode og et stort, varmt hjerte, skriver Solberg.

Kaci Kullmann Five og Jan P. Syse under Høyres valgkampåpning i Studenterlunden i 1993. Tor G. Stenersen

– Kunne alltid stole hundre prosent på Kaci

– Hun vil bli dypt savnet, sier Henrik Syse til Aftenposten.

Han har arbeidet sammen med Five i Nobelkomiteen de siste årene.

– Det har vært en flott opplevelse. Hun hadde svært stor arbeidskapasitet og var utrolig samvittighetsfull. Samtidig hadde hun stor omsorg for oss som hun arbeidet sammen med, sier Syse.

Han har kjent Five siden han var 11–12 år. Five ble da leder i Unge Høyre. Syses far, Jan P. Syse, var i Høyre-ledelsen og ble senere statsminister for partiet. Da han dannet regjering i 1989, fikk Five jobben som handelsminister i Utenriksdepartementet.

– Far sa alltid at han kunne stole hundre prosent på Kaci. Hun kunne settes til hva som helst, sa han. Hun var en lojal støttespiller. Og så har det vært fint å bli kjent med henne igjen i voksen alder gjennom arbeidet i Nobelkomiteen, forteller Syse.

Henrik Syse kjente som barn Kaci Kulmann Five og ble kjent med henne igjen i voksen alder som medlem av Nobelkomiteen. Signe Dons

Brende: – Hun var en inspirator for meg

– Dette er veldig trist, sier utenriksminister Børge Brende til Aftenposten.

Han påpeker at hun etterlater seg et stort tomrom og var en av Høyres mest sentrale politikere i flere tiår. Selv har Brende kjent henne siden midten av 1980-tallet.

– Ikke minst gjorde hun stort inntrykk som Unge Høyre-leder fra slutten av 1970-tallet da hun satte miljøvern og utviklingspolitikk på dagsordenen i Høyre. Hun var en inspirator for meg, sier Brende.

Han forteller at Five alltid var godt forberedt og svært grundig.

– Hun kunne alltid leksen sin, sier han.

Fra Høyres landsmøte i mai 1990: Daværende Unge Høyre-formann Børge Brende og handelsminister Kaci Kullmann Five. Morten Uglum

Brende beskriver Five som en varm og omsorgsfull person, som var uredd, men likevel ikke konfronterende.

– Tankene går til Carsten og barna, sier han.

Stoltenberg: – Five var en foregangskvinne

Kaci Kullmann Five banet vei for kvinner og yngre i politikken. Hun har betydd mye for mange også utenfor eget parti, skriver Nato-sjef Jens Stoltenberg på sin Facebook-side.

– Kaci Kullmann Five var en foregangskvinne for min generasjon politikere, uttaler Jens Stoltenberg.

Ap-politikeren betegner henne som en grundig og kunnskapsrik politiker som vil bli husket for innsatsen for likestilling og for Norges forhold til Europa.

– Hun var en krevende motstander, men alltid vennlig og imøtekommende privat, sier Stoltenberg.

Thorbjørn Jagland, Barack Obama og Kaci Kullmann Five under Nobelprisutdelingen i 2009. Susan Walsh / AP

– Et tvers gjennom godt menneske

Mange har gått ut i sosiale medier for å markere sin sorg og hylle Five etter at meldingen om dødsfallet ble kjent.